b'\n_START_ARTICLE_\nFocke-Wulf\n_START_SECTION_\nPovojna leta\n_START_PARAGRAPH_\nPo porazu Nem\xc4\x8dije je moral Focke-Wulf za nekaj let zapreti svoje tovarne. Kurt Tank je, kot mnogi drugi nem\xc5\xa1ki strokovnjaki, svoje delo nadaljeval v Ju\xc5\xbeni Ameriki. Argentinska vlada mu je ponudila slu\xc5\xbebo v svojem aerotehni\xc4\x8dnem in\xc5\xa1titutu Instituto Aerot\xc3\xa9cnico iz C\xc3\xb3rdobe. Tank je slu\xc5\xbebo sprejel in se \xc5\xa1e z nekaj sodelavci iz Focke-Wulfa leta 1947 preselil v Argentino. _NEWLINE_Instituto Aerot\xc3\xa9cnico je kasneje postal argentinska tovarna voja\xc5\xa1kih letal, F\xc3\xa1brica Militar de Aviones. Tovarna je zaposlovala delavce iz Focke-Wulfa do padca re\xc5\xbeima Juana Perona v letu 1955. Nem\xc5\xa1ki strokovnjaki so se takrat umaknili iz dr\xc5\xbeave. Mnogo jih je od\xc5\xa1lo v Zdru\xc5\xbeene dr\xc5\xbeave Amerike, Tank pa je od\xc5\xa1el v Indijo, kjer je postal eden od vodij projekta indijskega programa nadzvo\xc4\x8dnih letal._NEWLINE_V Nem\xc4\x8diji se je omejen razvoj letalske industrije nadaljeval leta 1951, Focke-Wulf pa je takrat za\xc4\x8del izdelovati jadralna letala. Proizvodnja motornih letal je v tovarni ponovno stekla \xc5\xa1ele leta 1955, ko so za Bundeswehr za\xc4\x8deli izdelovati \xc5\xa1olska letala._NEWLINE_V \xc5\xa1estdesetih letih 20. stoletja je Focke-Wulf dobil 27 milijonov ameri\xc5\xa1kih dolarjev nadomestil za \xc5\xa1kodo, ki so jo podjetju povzro\xc4\x8dila zavezni\xc5\xa1ka bombardiranja med drugo svetovno vojno_NEWLINE_Leta 1961 je Focke-Wulf s podjetjema Weserflug in Hamburger Flugzeugbau ustanovil podjetje Entwicklungsring Nord (ERNO), ki se je specializiralo za razvoj raket. Leta 1964 pa se je Focke-Wulf uradno zdru\xc5\xbeil s podjetjem Weserflug, iz \xc4\x8desar je nastalo novo podjetje Vereinigte Flugtechnische Werke (VFW).'